Juozas Senkus (1907)

Juozas Senkus (1907 m. liepos 18 d. Teiberiuose, Vilkaviškio valsčius – 1970 m. spalio 29 d. Vilniuje) – Lietuvos kalbininkas, redaktorius.

Biografija 
1928 m. baigė Vilkaviškio gimnaziją. 1929–1930 m. Jono Jablonskio sekretorius. Nuo 1931 iki 1944 m. su pertraukomis dirbo „Lietuvių kalbos žodyno“ redakcijoje. 1933 m. baigė Kaune organizuotus Jurgio Gerulio dialektologijos kursus. 1937 m. Vytauto Didžiojo universitete baigė lietuvių kalbos ir literatūros specialybę. 1944–1951 m. Vilniaus universiteto Lietuvių kalbos katedros vyresnysis dėstytojas, 1951 m. pašalintas kaip „buržuazinis elementas“. 1951–1952 m. dirbo Lietuvių kalbos institute, 1952–1970 m. Lietuvių kalbos ir literatūros institute. 1955 m. filologijos mokslų kandidatas.

Kartu su kitais sudarė „Lietuvių kalbos atlaso medžiagos rinkimo programą“ (1951 m., 2-asis leidimas 1956 m.), vadovavo pirmosioms instituto dialektologinėms ekspedicijoms atlaso duomenims rinkti. 1955 m. apgynė disertaciją „Pazanavykio, arba šiaurės vakarų kapsų, tarmė“. Kartu su Elena Grinaveckiene redagavo „Lietuvos TSR upių ir ežerų vardyną“ (1963 m.). Paskelbė straipsnių apie kapsų ir zanavykų tarmes, lietuvių kalbos hidronimus, rašė kalbos kultūros klausimais. 

Domėjosi dailiuoju čiuožimu, buriavimu, lauko tenisu. Brolis kunigas Kazimieras Senkus.

Mokslinė veikla 
Kartu su kitais rašė „Lietuvių kalbos žodyno“ I, II, I2, II2 t. tekstą, redagavo I2, II2, VIII t. tekstą, kartu su kitais 1954 m. redagavo „Dabartinės lietuvių kalbos žodyną“. Akademinio žodyno kartotekai užrašė apie 22 tūkstančius žodžių.

Bibliografija 
 Lietuvių kalbos atlaso medžiagos rinkimo programa. – Vilnius, 1951. – 109 p.
 Lietuvių kalbos atlaso medžiagos rinkimo instrukcija. – Vilnius, 1954. – 129 p.: iliustr.
 Lietuvių kalbos atlaso medžiagos rinkimo programa. – 2-asis leidimas. – Vilnius, 1956. – 118 p.
 Kai kurie Lazūnų tarmės ypatumai. – Vilnius, 1958. – 12 p.
 Kai kurios kapsų ir zanavykų tarmių veiksmažodžio ypatybės. – Vilnius, 1958. – 19 p.
 Kai kurie ryškesnieji linksnių vartojimo atvejai pazanavykio kapsų tarmėje. – Vilnius, 1959. – 13 p.
 Daiktavardžių priebalsinio kamieno linksniavimas kapsų ir zanavykų tarmėse. – Vilnius, 1959. – 10 p.
 Kapsų-zanavykų tarmių būdvardžio ir skaitvardžio kaitybos bruožai. – Vilnius, 1960. – 27 p.
 Daiktavardžių linksniavimo kapsų ir zanavykų tarmėse bruožai. – Vilnius, 1960. – 15 p.
 Kapsų ir zanavykų tarmių jungtukas, jaustukas ir ištiktukas. – Vilnius, 1961. – 23 p.
 Žiupsnelis prisiminimų apie paskutines J. Jablonskio gyvenimo ir darbo dienas. – Vilnius, 1962. – 6 p.
 Kapsų-zanavykų tarmių įvardžio bruožai. – Vilnius, 1962. – 12 p.
 Kapsų-zanavykų tarmių prieveiksmiai. – Vilnius, 1968. – 20 p.
 Kalbotyros darbai / Juozas Senkus; sud. Danguolė Mikulėnienė, Rasa Senkutė-Kašėtienė. – Vilnius: Lietuvių kalbos institutas, 2006. – 678 p.: iliustr. – ISBN 978-9955-704-24-9

Šaltiniai

Literatūra 
 Kalbininkas Juozas Senkus: trumpa biografija, prisiminimai, darbai / redaktorius Pranas Naujokaitis. – Brooklyn, N. Y.: Darbininkas, 1980. – 77 p.: iliustr.
 Juozas Senkus: bibliografija / sud. Danguolė Mikulėnienė, Rasa Senkutė. – Vilnius: Lietuvių kalbos institutas, 2007. – 25 p.: portr. – ISBN 978-9955-704-34-8

Baltistai
Lietuvos kalbininkai
Lietuvos redaktoriai